- Kaos er ikke det rette ord, men der er i øjeblikket voldsomt travlt for medarbejderne hos  Region Nordjylland. Sådan lyder meldingen fra Anders Cinicola, der regionens chefkonsulent i sundhedsplanlægning. - Vi arbejder på højtryk med at justere bestillingerne fra de lægehuse, der var med i corona-vaccination allerede i sidste uge, og med at få bragt de ekstra vacciner ud hurtigst muligt, siger han. Eksisterende bestillinger opjusteres Mange vaccinebestillinger blev nemlig afgivet, inden målgruppen for vaccination søndag blev udvidet voldsomt. Derudover har væsentligt flere af de 150 nordjyske lægehuse meldt sig som vaccinationssteder. Anders Cinicola vurderer, at 75 procent af lægehusene i øjeblikket er med. Samtidigt skaleres der op på de eksisterende regionale vaccinationssteder. - Vi laver en væsentlig opskalering af antallet af vaccinationer i næste uge, hvor planen er at nå 100.000 vaccinationer. I denne uge regner vi med at nå mellem 60.000 og 70.000 vaccinationer, siger han. Apoteker og private aktører skal med Onsdag åbner den private aktør Carelink et vaccinationssted i Shoppen i Aalborg City Syd, og der skulle gerne komme flere til, herunder apotekerne, lyder det fra Anders Cinicola. - De første to dage vil det fungere som drop in-vaccinationssted, men derefter vil det være med tidsbestilling via vacciner.dk siger han. - Vi forhandler i øjeblikket med apotekerne og andre private aktører, om at de kan åbne for vaccination, siger han. En meget stor del af de 150 nordjyske lægehuse har også meldt sig som vaccinationssteder. - Jeg har ikke det opdaterede tal i øjeblikket, men vi et godt stykke over 100 deltagende lægehuse, lyder det fra Anders Cinicola. Udvider regionens vaccinationssteder Selv om det umiddelbart ser ud til, der først er ledige vaccinationstider på Region Nordjyllands vaccinationssteder efter nytår, vil det være en god idé at holde øje med vacciner.dk , fortæller Anders Cinicola. - Vi udvider nemlig hele tiden kapaciteten på de eksisterende vaccinationssteder, så der kan kan sagtens opstå muligheder inden jul, siger han.

Opsummering:
Udvidelsen af gruppen, der skal have det tredje vaccinestik, giver sved på panden hos Regions Nordjyllands medarbejdere, der kæmper for at få tilstrækkeligt med vacciner bragt ud til vaccinationsstederne.